Lapsi (Leino)
Eihän lasta huolet eikä
 surut paina ollenkaan,
 ei hän tunne myrskytuulta,
 tulta rinnan kalvavaa,
 ei hän tunne onnettuutta
 eikä sielun rauhatuutta,
 hän on onnen lapsi vaan!

 Eivät usko, että mulla
 murheen muotoakaan ois,
 että mulla elon huolet
 leimun sieluhuni lois,
 että multa hengen rauhan,
 onnen oikean ja lauhan
 myrsky rinnan viepi pois.

 Eivät usko, että Luoja
 mulle moisen hengen loi,
 mi ei luottaa Jumalaansa
 lapsen lailla enää voi;
 naurahtavat: Lapsen, huolet!
 Miksi vielä pilkan nuolet
 kohtaloni mulle soi?